钦定古今图书集成/明伦汇编/氏族典/第530卷 > 郭昭干
## 钦定古今图书集成/明伦汇编/氏族典/第530卷 > 郭昭干

按《海宁县志》：“昭干号文胜，元符三年，由汴南渡，放情
山水间，遇道人授以钵，黄封甚固，覆几上，且戒曰：‘公
家累世积德，以此报，必一月后乃开。道人去十三日，
公弟比部郎昭度以道人之绐之也，为开视，则钵中
有牡丹花一朵，见花瓣中有字，皆医方，一瓣具一方，
凡十三瓣，其馀瓣字迹隐隐难明，亟录方罢，而花亦’”
随落。大异之，遂按方疗疾，无不奇验。后又炼药为丹，
见炉上有花，若牡丹状，丹成如黍珠，用以活人，滨死
者皆起。传三世。有敬仲者，建炎中，孟太后遘疾不起。
高宗性至孝，下令遍征起太后疾者，敬仲因母冯氏
参究诊法，引入宫，进药物，食顷而甦，三服乃起。高宗
封冯氏为安国夫人，敬仲为光禄大夫兼赐父杰西
山葬地赐姓赵故所居里有赵郭之号。